**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ՀՈՒՆԻՍԻ 3-Ի N 927-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

 **Անհրաժեշտությունը:**

 «Հայաստանի Հանրապետության կառավարության 2021 թվականի հունիսի 3-ի N 927-Լ որոշման մեջ փոփոխություններ և լրացումներ կատարելու մասին» Հայաստանի Հանրապետու­թյան կառավարության որոշման նախագծի (այսուհետ` Նախագիծ) մշակումն ու ընդունումը պայմանավորված է ծրագրի շրջանակում պետական ֆինանսական միջոցների որոշակի տնտեսման, նպատակային օգտագործման և դրանց նկատմամբ վերահսկողության մակարդակի բարձրացման, ինչպես նաև հանրապետության ջրային ռեսուրսների արդյունավետ օգտագործումը խթանելու անհրաժեշտությամբ։

 **Ընթացիկ իրավիճակը և խնդիրները**:

 Հայաստանի Հանրապետության կառավարության 2021 թվականի հունիսի 3-ի N 927-Լ որոշմամբ հաստատված Հայաստանի Հանրապետությունում ինտենսիվ այգեգործության զարգացման, արդիական տեխնոլոգիաների ներդրման և ոչ ավանդական բարձրարժեք մշակաբույսերի արտադրության խթանման պետական աջակցության 2022-2023 թվականների ծրագրում միավորվել են Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության, Հայաստանի Հանրապետության գյուղատնտեսությունում կարկտապաշտպան ցանցերի ներդրման համար տրամադրվող վարկերի տոկոսավճարների սուբսիդավորման և Ոռոգման արդիական համակարգերի ներդրման համաֆինանսավորման ծրագրերը, ավելացվել է ոչ ավանդական բարձրարժեք մշակաբույսերի մշակման և ջրավազանների կառուցման համար անհրաժեշտ մատչելի ֆինանսական ռեսուրսների ձեռքբերման հնարավորությունը, ինչպես նաև ճշգրտվել են 1 հա-ի վրա կատարվող ծախսերը։

 Պետական աջակցությամբ հանրապետությունում 2018 թվականին ներկայացվել է 20 հա ինտենսիվ այգի, 2019 թվականին՝ 53,2 հա, 2020 թվականին՝ 518,6 հա, իսկ 2021 թվականին՝ 1669,22 հա ինտենսիվ այգի հիմնելու հայտ։ Միայն 2022 թվականին պետական աջակցությամբ ինտենսիվ այգի հիմնելու նպատակով ստացվել է շուրջ 900 հա-ի հայտ։

 ՀՀ կառավարության 2021 թվականի հունիսի 3-ի N 927-Լ և 2019 թվականի մարտի 29-ի N 361-Լ որոշումներով հաստատված ծրագրերի շրջանակում կնքված վարկային պայմանագրերի պորտֆելը 2022 թվականի հունիսի 30-ի դրությամբ կազմում է շուրջ 61.0 մլրդ դրամ:

Բացի վարկային բաղադրիչից այգեհիմնում է իրականացվում նաև փոխհատուցման բաղադրիչով, ընդ որում միայն 2021 թվականի հունիսի 3-ի N 927-Լ որոշմամբ հաստատված ծրագրով 2022 թվականի օգոստոսի 1-ի դրությամբ կնքված 67 պայմանագրի շրջանակում կանխատեսվում է, որ առաջիկա 2 տարվա ընթացքում կիրականացվի շուրջ 7.0 մլրդ դրամի ներդրում:

 Ծրագրի շրջանակում անհրաժեշտություն է առաջացել բացառել վարկային պայմանագրերի վաղաժամկետ լուծելու արդյունքում նախատեսված ներդրումների չիրականացումն ու պետական միջոցների անարդյունավետ օգտագործումը, նվազեցնել ծրագրի շրջանակում տրամադրվող վարկերի տոկոսադրույքների սուբսիդավորման և այգեհիմնման համար տրամադրվող փոխհատուցման չափերը, ինչպես նաև ջրային ռեսուրսների, մասնավորապես ստորգետնյա ջրերի արդյունավետ օգտագործման նպատակով աջակցել խորքային հորերի կառուցմանը։

 Որոշակի խնդիրներ են առաջացել փոխհատուցման բաղադրիչով հողերի ձեռքբերում նախատեսելու, ինչպես նաև ծրագրով գնահատված առանձին աշխատանքների ծախսերի առավելագույն թույլատրելի շեմի վերաբերյալ տարընկալումների հետ կապված։

 **Տվյալ բնագավառում իրականացվող քաղաքականությունը:**

Բուսաբուծության ճյուղում իրականացվող քաղաքակա­նու­թյունը նպատա­կաուղղված է ներդրումների ներգրավմանը, բարձրարժեք մշակաբույսերի արտադրության խթանմանը, ժամանակակից, բարձր բերքատու այգի­նե­րի հիմնմանը, մրցունակ խաղողի, պտղի և հատապտղի արտադրության և արտահանման ծավալների ավելացմանը, հողային և ջրային ռեսուրսների արդյունավետ օգտագործմանը, գյուղացիական տնտեսությունների եկամուտների մակարդակի բարձրացմանը:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

 Կառավարության 2021-2026թթ. ծրագրով նպատակ է դրվել յուրաքանչյուր տարվա ընթացքում ինտենսիվ այգիներն ավելացնել 1000 հա-ով։ Միաժամանակ, Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարության «գյուղատնտեսության ոլորտի մրցունակության և արդյունավետության բարձրացում» առաջնահերթությունում կարևորվում է ներդրումների արդյունավետության և մատչելիության բարելավումը։

 **Կարգավորման նպատակը և բնույթը:**

Կարգավորման նպատակն է` բարձրացնել ծրագրի շրջանակում տրամադրվող ֆինանսական միջոցների նպատակային օգտագործման մակարդակը, ջրային ռեսուրսների օգտագործման արդյունավետությունը, 2023 թվականի հունվարի 1-ից նվազեցնել ծրագրի շրջանակում տրամադրվող վարկերի տոկոսադրույքների սուբսիդավորման և այգեհիմնման համար տրամադրվող փոխհատուցման չափերը՝ հաշվի առնելով ծրագրի նկատմամբ տնտեսավարողների տարեցտարի աճող հետաքրքրվածությունը և բյուջետային միջոցների սահմանափակությունը։

 Նախագիծը լրացվում է վարկային պայմանագիրը վարկառուի նախաձեռնությամբ վաղաժամկետ լուծելու և ծրագրով նախատեսված աշխատանքները ավարտին չհասցնելու դեպքում մինչ այդ պահը տրամադրված սուբսիդավորման գումարների ետ վերադարձման, այգեհիմնման բաղադրիչով ստորգետնյա ջրերի օգտագործման նպատակով խորքային հորերի կառուցմանը աջակցություն տրամադրելու, ինչպես նաև այգեհիմնման նպատակով միայն ծախսերի մասնակի փոխհատուցման բաղադրիչով այլ շահառուների կամ այլ տնտեսավարողների հետ համատեղ ընդհանուր ջրավազանի կառուցում կամ ընդլայնում թույլատրելու դրույթներով։ Նախագծով փոխվում է վարկերի տոկոսադրույքների սուբսիդավորման չափը, որի արդյունքում 2023 թվականի հունվարի 1-ից վարկերը տնտեսավարողներին հասանելի կլինեն 5 % տոկոսադույքով, իսկ առանց այգեհիմնման ոռոգման արդիական համակարգերի ներդրման  և (կամ) ջրավազանների կառուցման կամ ընդլայնման  դեպքում տոկոսադրույքը մնում է անփոփոխ՝ 2 %։ 2023 թվականի հունվարի 1-ից կկրճատվի նաև ինտենսիվ այգիների հիմնման համար տրամադրվող փոխհատուցման չափը՝ 50%-ի փոխարեն սահմանվելով 30%, հստակեցվում է խորհրդատուի հետ կնքված պայմանագիրը նախարարություն ներկայացնելու ժամկետը։

 Այգեհիմնման հաստատված հայտերի ցուցանիշները վկայում են, որ ինտենսիվ այգեգործության ուղղությամբ տնտեսավարողների հետաքրքվածությունը ներկայումս բավական բարձր է և փոխհատուցման ու տոկոսադրույքի սուբսիդավորման չափի նվազեցումը չի կարող էականորեն ազդել ծրագրային արդյունքային ցուցանիշների ապահովման վրա, և ՀՀ կառավարության ծրագրով նախանշված տարեկան 1000 հա այգեհիմնման ցուցանիշի ապահովման տեսանկյունից ռիսկը փոքր է։

 Նախագծով առաջարկվում է հողի ձեռքբերում թույլատրել միայն վարկային բաղադրիչի դեպքում, հաշվի առնելով, որ փոխհատուցման բաղադրիչով առանց հողի տիրապետման դիմելը և պայմանագիրը կնքելը խնդրահարույց է։ Բացի հողի վարձակալությունից թույլատրվում է նաև հողի օգտագործում։ Տարընկալումից խուսափելու և գործընթացը հստակեցնելու նպատակով նախագիծը լրացվել է նաև նոր դրույթներով, համաձայն որոնց՝ այգեհիմնման դեպքում կաթիլային ոռոգման համակարգի տեղադրման (ներառյալ պոմպակայանը), կարկտապաշտպան համակարգի ներդրման և ջրավազանի կառուցման կամ ընդլայնման ծախսերը չեն կարող գերազանցել ծրագրի N N 2, 3, 4 և 5 աղյուսակներում գնահատված ծախսերը, ինչպես նաև ծրագրում N 2 - N 17 աղյուսակների առանձին տողերում ներառված ծախսերը հաշվարկային են և ունեն կողմնորոշիչ բնույթ։ Նախագծով առաջարկվում է ծրագրի շրջանակում թույլատրել խաղողի միայն տեխնիկական գինեմետ սորտերով այգիների հիմնումը՝ սորտերը նախապես համաձայնեցնելով Էկոնոմիկայի նախարարության հետ, ինչպես նաև կենսադինամիկ խաղողի այգեհիմնում՝ հաշվի առնելով խաղողի կենսադինամիկ այգիների դրական ազդեցությունը հողի առողջացման, կենսաբազմազանության վերականգնման, հողում սննդատարրերի և  խոնավության կուտակման պրոցեսների վրա, ինչպես նաև հապալասի դեպքում տնկիների թույլատրելի նվազագույն թիվը 5000-ի փոխարեն սահմանել 3800։

 Սույն նախագծի ընդունման կապակցու­թյամբ պետական կամ տեղական ինքնակառավարման բյուջեներում եկամուտների և ծախսերի փոփոխություններ և լրացուցիչ ծախսեր 2022 թվականին չեն նախատեսվում։

 **Նախագծի մշակման գործընթացում ներգրավված ինստիտուտները և անձինք:**

Նախագիծը մշակվել է ՀՀ էկոնոմիկայի նախա­րարու­թյան կողմից:

 **Ակնկալվող արդյունքը:**

 Նախագծի ընդունմամբ կհստակեցվեն ծրագրի իրականացման մեխանիզմները, կբարձրանա ֆինանսական միջոցների, ջրային ռեսուրսների օգտագործման արդյունավետությունը, և 2023 թվականի հունվարի 1-ից որոշակիորեն կտնտեսվեն պետական աջակցությամբ տրամադրվող ֆինանսական միջոցները։

 **Այլ տեղեկություններ:**

Այլ տեղեկություններ չկան: